ΑΠΟΦΑΣΗ ΤΗΣ ΕΠΙΤΡΟΠΗΣ της 25ης Απριλίου 1991 σχετικά με περαιτέρω προστατευτικά μέτρα κατά της νέας ασθένειας των χοίρων (91/237/ΕΟΚ ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη : τη συνθήκη για την ίδρυση της Ευρωπαϊκής Οικονομικής Κοινότητας, την οδηγία του Συμβουλίου 90/425/ΕΟΚ της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς ( 1 ), όπως τροποποιήθηκε τελευταία από την οδηγία 91/67/ΕΟΚ ( 2 ), και ιδίως το άρθρο 10, Εκτιμώντας : ότι ορισμένα κρούσματα ασθένειας, που προκλήθηκαν προφανώς από ένα μολυσματικό αλλά μη δυνάμενο να χαρακτηρισθεί παράγοντα εκδηλώθηκαν σε χοίρους σε ορισμένα τμήματα του Βελγίου, της Γερμανίας και των Κάτω Χωρών - ότι η ασθένεια προς το παρόν έχει θεωρηθεί ως μια νέα ασθένεια που οδηγεί σε μεγάλο αριθμό αποβολών ή πρόωρων τοκετών στους θηλυκούς χοίρους και σε θάνατο και αδυναμία στα χοιρίδια που δεν μπορούν να αποδοθούν σε μια γνωστή ασθένεια - ότι ως αποβολή θεωρείται η παραγωγή εμβρύων που παρατηρείται από την οχεία μέχρι και την 109η ημέρα κυοφορίας και όπου κανένα από τα έμβρυα δεν επιζεί περισσότερο από 24 ώρες - ότι ως πρόωρος τοκετός θεωρείται η παραγωγή εμβρύων που παρατηρείται πριν από την 110η ημέρα κυοφορίας, αλλά όπου ορισμένα χοιρίδια επιζούν περισσότερο από 24 ώρες - ότι δεν μπορεί να αποκλεισθεί η πιθανότητα η ασθένεια να εξαπλωθεί ταχέως σε περιοχές με μεγάλη πυκνότητα πληθυσμού χοίρων - ότι η ασθένεια αυτή ενδέχεται να αποτελέσει κίνδυνο για την παραγωγή των χοίρων - ότι υπάρχουν ενδείξεις ότι είναι απαραίτητο να ληφθεί υπόψη η εξέλιξη της ασθένειας - στα πλαίσια αυτά, καθίσταται αναγκαία η λήψη και άλλων κατάλληλων μέτρων σε όλα τα κράτη μέλη, καθώς και η λήψη περιοριστικών μέτρων σε περιοχές όπου εμφανίστηκε σχετικά μεγάλος αριθμός κρουσμάτων - ότι οι αρχές των κρατών μελών έχουν αναλάβει την υποχρέωση να εφαρμόσουν εθνικά μέτρα τα οποία είναι αναγκαία προκειμένου να εξασφαλιστεί η αποτελεσματική εφαρμογή της παρούσας απόφασης όταν αποστέλλονται χοίροι σε άλλα κράτη μέλη - ότι λόγω της εμφάνισης των κρουσμάτων της "νέας" ασθένειας των χοίρων, η Επιτροπή εξέδωσε την απόφαση 91/109/ΕΟΚ της 1ης Μαρτίου 1991 σχετικά με ορισμένα προστατευτικά μέτρα κατά της "νέας" ασθένειας των χοίρων ( 3 )- ότι, για να μην υπάρξουν ασάφειες, θα πρέπει να καταργηθεί η εν λόγω απόφαση και να εκδωθεί ένα καταλληλότερο κείμενο - ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ : Άρθρο 1 Για τους σκοπούς της παρούσας απόφασης, μολυσμένη εκμετάλλευση θεωρείται εκείνη στην οποία παρατηρήθηκε, κατά τις τελευταίες οκτώ εβδομάδες ασυνήθιστα μεγάλος αριθμός αποβολών ή πρόωρων τοκετών σε θηλυκούς χοίρους και θάνατοι και αδυναμία σε χοιρίδια, που δεν μπορούν να αποδοθούν σε γνωστές ασθένειες . Άρθρο 2 Τα κράτη μέλη λαμβάνουν όλα τα δέοντα μέτρα για να αποφεύγεται η εξάπλωση της ασθένειας που αναφέρεται στην παράγραφο 1, μέσα ή από μολυσμένες εκμεταλλεύσεις . Τα εν λόγω μέτρα θα πρέπει να περιλαμβάνουν : - την καταστροφή όλων των προϊόντων όπως, του πλακούντος, των εμβρύων και των νεκρών χοιριδίων από όλες τις αποβολές, τους πρόωρους τοκετούς και τους φυσιολογικούς τοκετούς, - τον προσεκτικό καθαρισμό και απολύμανση των χώρων που χρησιμοποιούνται για τον τοκετό, μετά από κάθε αποβολή, πρόωρο ή φυσιολογικό τοκετό, - τις διαδικασίες απολύμανσης στις εισόδους και τις εξόδους των κτιρίων που στεγάζουν τα εκτρεφόμενα ζώα, - την απαγόρευση της μετακίνησης χοίρων αναπαραγωγής ( θηλυκών χοίρων, νεαρών θηλυκών χοίρων και κάπρων ) σε μη μολυσμένες εκμεταλλεύσεις . Άρθρο 3 Τα κράτη μέλη δεν αποστέλλουν σε άλλα κράτη μέλη χοίρους που προέρχονται από μολυσμένη εκμετάλλευση . Άρθρο 4 Τα κράτη μέλη δεν αποστέλλουν σε άλλα κράτη μέλη χοίρους αναπαραγωγής που προέρχονται από : - εκμεταλλεύσεις στις οποίες, εντός 30 ημερών πριν από την ημερομηνία πιστοποίησης, οι χοίροι έχουν εισαχθεί από μια διοικητική περιφέρεια στην οποία βρίσκεται μια μολυσμένη εκμετάλλευση, - μια διοικητική περιφέρεια στην οποία βρίσκεται μια μολυσμένη εκμετάλλευση . Άρθρο 5 Τα κράτη μέλη δεν αποστέλλουν σε άλλα κράτη μέλη χοίρους παραγωγής που προέρχονται από εκμεταλλεύσεις στις οποίες, εντός 30 ημερών πριν από την ημερομηνία πιστοποίησης, οι χοίροι έχουν εισαχθεί από μια μολυσμένη εκμετάλλευση . Άρθρο 6 1 . Με την επιφύλαξη του άρθρου 5 το Βέλγιο, η Γερμανία και οι Κάτω Χώρες μετά την 26 Απριλίου 1991, δεν αποστέλλει σε άλλα κράτη μέλη χοίρους παραγωγής από διοικητικές περιφέρειες υψηλού υγειονομικού κινδύνου, όπως ορίζονται στην παράγραφο 2 . 2 . Για τους σκοπούς της παρούσας απόφασης διοικητική περιφέρεια υψηλού υγειονομικού κινδύνου θεωρείται η διοικητική περιφέρεια στην οποία βρίσκονται, κάποια χρονική στιγμή, δύο ή περισσότερες μολυνθείσες εκμεταλλεύσεις . Άρθρο 7 Τα κράτη μέλη ανακοινώνουν, κατά την πρώτη εργάσιμη ημέρα κάθε εβδομάδας, στα λοιπά κράτη μέλη και στην Επιτροπή, τον κατάλογο των : - διοικητικών περιφερειών στις οποίες βρίσκονται μία ή περισσότερες μολυσμένες εκμεταλλεύσεις, - διοικητικών περιφερειών υψηλού υγειονομικού κινδύνου . Άρθρο 8 Με την επιφύλαξη των άρθρων 3, 4 και 5, οι χοίροι αναπαραγωγής, παραγωγής και σφαγής που έχουν αποσταλεί από μια εκμετάλλευση στην οποία βρίσκονται εκτρεφόμενοι χοίροι που έχουν αποσταλεί από το Βέλγιο, τη Γερμανία ή τις Κάτω Χώρες από την 26 Απριλίου 1991 σε άλλα κράτη μέλη, θα πρέπει : α ) να προέρχονται από αγέλη η οποία έχει υποβληθεί σε υγειονομικό έλεγχο από κτηνίατρο εντός 48 ωρών πριν από την ημερομηνία πιστοποίησης και δεν έχει διαπιστωθεί ίχνος ασθένειας - β ) να έχουν μεταφερθεί με μεταφορικό μέσο το οποίο να έχει σφραγισθεί κατά τρόπο που να προλαμβάνεται η αντικατάσταση των χοίρων, αλλά να παρέχεται η δυνατότητα πρόσβασης σύμφωνα με τις απαιτήσεις των κοινοτικών κανόνων για την προστασία των ζώων κατά τη μεταφορά . Το χρησιμοποιηθέν μεταφορικό μέσο θα πρέπει να καθαρίζεται και να απολυμαίνεται πριν και μετά από κάθε μεταφορά . Όσον αφορά τη μεταφορά χοίρων για σφαγή από τη Γερμανία, ωστόσο, η σφράγιση του μεταφορικού μέσου εφαρμόζεται μόνο στις αποστολές χοίρων που προέρχονται από τη Βόρεια Βεστφαλία, την Κάτω Σαξονία ή όποια άλλη μολυνθείσα διοικητική περιφέρεια . Άρθρο 9 Το υγειονομικό πιστοποιητικό που προβλέπεται στο παράρτημα ΣΤ, πρότυπο ΙΙΙ και IV της οδηγίας 64/432 /ΕΟΚ του Συμβουλίου ( 4 ) το οποίο συνοδεύει τους χοίρους κατά τη μεταφορά στην χώρα προορισμού, πρέπει να συμπληρώνεται με την ακόλουθη ένδειξη : "Ζώα σύμφωνα μα την απόφαση 91/000/ΕΟΚ της Επιτροπής σχετικά με περαιτέρω προστατευτικά μέτρα κατά της νέας ασθένειας των χοίρων ". Άρθρο 10 Η απόφαση 91/109/ΕΟΚ καταργείται . Άρθρο 11 Τα κράτη μέλη τροποποιούν τα μέτρα που εφαρμόζονται στις συναλλαγές ώστε να συμμορφωθούν με την παρούσα απόφαση . Ενημερώνουν αμέσως την Επιτροπή σχετικά . Άρθρο 12 Η Επιτροπή θα παρακολουθεί την εξέλιξη της ασθένειας και δύναται να τροποποιήσει ή να ανακαλέσει την παρούσα απόφαση, ανάλογα με την εν λόγω εξέλιξη και τα νέα επιδημιολογικά στοιχεία σχετικά με την προαναφερθείσα ασθένεια, τα οποία ενδέχεται να προκύψουν από το σεμινάριο που θα πραγματοποιηθεί στις Βρυξέλλες στις 29 και 30 Απριλίου 1991 . Άρθρο 13 Η παρούσα απόφαση απευθύνεται στα κράτη μέλη . Βρυξέλλες, 25 Απριλίου 1991 .

[Source: multi_eurlex | Tokens: 6493]